Simon, Zsolt, poslanec NR SR (2014-11-10):
Ďakujem. Vážená pani podpredsedníčka, predsedajúca, vážení páni ministri, kolegyne, kolegovia, každému z nás z opozície, hoc v takom dezolátnom stave, ako ho pán premiér zvykne nazývať, je jasné, že my dnes Roberta Fica neodvoláme, lebo osemdesiattrojka je osemdesiattrojkou. Ale je našou psou povinnosťou z opozície, i keď s mojimi kolegami sme nepodpísali iniciatívu zvolať túto dnešnú schôdzu, sa tejto schôdze zúčastniť. A budeme hlasovať za vyslovenie nedôvery Robertovi Ficovi. Prečo tak robíme? My tu sedíme a toto naše vystúpenie nerobíme sami za seba, ale za tých voličov, ktorí dali hlas opozícii. Kolegyne, kolegovia z vlády, nie každý hlas v parlamentných voľbách bol daný strane SMER. Ale strana SMER sa dnes správa, ako by bola jediným, kto dáva život a smrť, i keď je to trošku morbídne, občanom tejto krajiny, pretože sa neštíti ani toho, že vykráda peniaze, ktoré sú určené na liečenie pacientov občanov tejto krajiny. Preto je to smutné. Táto kauza rozkrádania peňazí zo zdravotníctva bude emblematickou kauzou aj vďaka dnešnému nočnému rokovaniu na štíte strany SMER a Roberta Fica. Toto je kauza, ktorú občania tejto krajiny v plnej miere chápu. Tváriť sa, že táto kauza neexistuje, sa nedá. Každý občan tejto krajiny vie, že je taká spoločnosť ako Penta, koľko nemocníc prevádzkuje, akú sieť lekární má. Je každému jasné, že firma Medical Group je blízka a napojená na politickú stranu SMER. Či sa to exemplárne tá dokázať, či za tým je alebo nie je Paška, to je nepodstatné, pretože tejto spoločnosti sa darí len vtedy, keď vládne politická strana SMER a pán predseda parlamentu Paška je predsedom parlamentu. Vykrádať peniaze zo zdravotníctva je morbídne. A nenosí sa to v žiadnej krajine. Za ostatné roky sa na Slovensku navýšili peniaze do zdravotníctva na 8 % HDP, tak ako to spomínal aj kolega Bugár, dávame na zdravotníctvo, ako dávajú naň v Českej republike, v Poľsku, skoro ako vo Švédsku a vo Fínsku. Keď do toho dávame toľko peňazí, ako je možné, že pacienti na Slovensku nemajú prístup k liekom. Tak ako kolega Bugár spomínal, boli sme spolu pri občanoch pri Šahách a na žltačku musia chodiť pre lieky do Maďarska. Je to faktom. Takto riadite zdravotníctvo, že občania Slovenska musia chodiť do Maďarska, aby si kúpili lieky. Ba čo viac, môžem povedať, pre to, aby niektoré vyšetrenia sa vykonávali a finančné skupiny, vaši sponzori, zarobili, tak rodičia s deťmi musia čakať v niektorých krajských mestách aj deň na to, aby získali výsledok od lekára, na to, čo dovtedy mali do hodiny, do dvoch hodín, dnes musia čakať deň. Vy neštítite sa ohrozovať občanov tejto krajiny. Keď sa pozrieme na tento systém, ktorý tu je vytvorený, tak si kladiem otázku, kam miznú peniaze. No tak keď kúpime miesto troch cétečiek len jedno cétečko, tak na to pri žiadnom ekonomickom vzdelaní nie je možné povedať, že to je za primeranú maržu, ale že to je úžera. Ale tá úžera je asi veľmi blízka vám, celej politickej strane SMER. Trojnásobná cena je len spôsob, ako vykrádať. Pýtam sa, nerobíte to náhodou tak, že príde predstaviteľ spoločnosti Medical Group do nemocnice a ponúkne nejaký ten prístroj s tým, aby ho kúpili, lebo to je dobrý biznis pre túto spoločnosť? Však dneska každý povie, že niet peňazí. Vzápätí hneď sa ponúkne nemocnici, že nemusia sa vôbec obávať, však im Všeobecná zdravotná poisťovňa to zaplatí slovami, že tak nech to dajú na splátky na štyri roky a im zdvihnú zakontrahovanie alebo tie úkony, ktoré im Všeobecná zdravotná poisťovňa na to cétečko bude preplácať, ale na úkor niečoho iného, a potom peniaze takto zo Všeobecnej zdravotnej poisťovne, ktoré dajú, skončia v rukách firiem, ktoré dodávajú techniku, lieky do nemocníc predražené. Robíte to takýmto spôsobom? Je to taký spôsob, ktorým tunelujete zdravotníctvo a ohrozujete občanov? Ja kladiem túto otázku. Uvažoval som nad tým, nie som odborníkom v zdravotníctve, ale som sa pýtal lekárov a, všetka česť, to vyniesli a poukázali na to. Tak jediný mechanizmus existuje tento. Inak nie je možné vysvetliť to, čo tu dnes prezentovali aj kolegovia, ako narástli tržby spoločnosti Medical Group. Skadiaľ sú tie peniaze? Kto a ako im dá tie peniaze, keď jednoducho nemocnice ich nemajú? No je to jedine tak, že Všeobecná zdravotná poisťovňa im ponúkne, že, áno, to za štyri roky zafinancujú. Na aký úkor to tak má byť? Toto je skutočná tvár tej istoty, ktorú Robert Fico ponúkal občanom tejto krajiny? Robert Fico vo volebnej kampani oklamal občanov tejto krajiny a ponúkol im istotu, len zabudol povedať, že je to len pre vyvolených, tých, ktorí majú blízko k nim a podieľajú sa na vytvorení a formovaní vlády ako oligarchovia, ktorí majú rozdelené jednotlivé ministerstvá ako ministerské kreslá a majú to pod svojím palcom. Zabudol to povedať. Aj vďaka takejto schôdzi, ktorou sa snažíte poukazovať na to, že to robíme v noci, aroganciou, že Robert Fico nemá toľko odvahy ako Iveta Radičová, ktorá by tu sedela a vypočula si to, čo tu odznie z radov opozície, ani na to nemá, lebo sa tvárite arogantne, tak ja dúfam, aj vďaka tomuto nočnému rokovaniu občania tejto krajiny sa zachovajú k celej politickej strane rovnako, ako sa zachovali v prezidentských voľbách k postaveniu Roberta Fica ako kandidáta na prezidenta tak, že utŕžil debakel. Dúfam, že rovnaký výsledok dosiahnete aj pri budúcich voľbách. A to nie je možné vyčítať z vašej strany opozícii, že sa snažíme tu poukázať na kroky, ktorými poškodzujete občanov tejto krajiny. Je to naša zodpovednosť. K tomuto sme sa zaviazali vtedy, keď sme sa rozhodli kandidovať. Tých viac ako 50-tisíc hlasov, ktoré som ja osobne dostal od občanov, ma tu nielen oprávňuje, ale aj zaväzuje vystúpiť, aby som tu vystúpil a poukázal na tie kroky, ktoré sú v rozpore so záujmami občanov. Vy nemôžete jednoznačne povedať, že len to je svätá pravda, čo povie politická strana SMER. Občania tejto krajiny si nezaslúžia mať premiéra a vládu, ako vládne Robert Fico. Nezaslúžia si to. A práve z tohto dôvodu, či sa vám to páči alebo nepáči, aj v ďalších prípadoch budeme na to upozorňovať. Nech sa tu postaví ktorýkoľvek člen vlády, nech vyčíta čokoľvek, čo sa tu udialo za predchádzajúce vlády, môže to robiť ako odvádzanie pozornosti. Ale je faktom, že dva a pol roka v tejto krajine vládne politická strana SMER. Vládnete sám. Nemôžete sa vyhovoriť ani na Slotu, ani na Mečiara. Aj ja by som mohol dneska hovoriť, že sú tu nástenkový tender, emisie. Ale nechcem sa o tom baviť, lebo to je z prvej Ficovej vláda, ale aj to, čo sa deje v zdravotníctve, vykazuje znaky dobre organizovanej činnosti. Rovnako som vystúpil a povedal v prípade odvolávania ministra Richtera, že kauza Star EU tu vykazuje rovnaké znaky, rovnaký princíp. „Choďte tadeto, tu si o to môžete požiadať, tu budete mať úspech.“ Aj Medical Group je niečo podobné ako Star EU. Ako je možné, že pokiaľ ide o Star EU, zo 70 prípadov je 70 úspešných, ako je možné, že priamy výrobca toho CT zariadenia nemôže predať svoje zariadenia nemocnici, ale o rok na to alebo o pár mesiacov na to to vie sprostredkovať alebo vie dodať spoločnosť Medical Group? Ako je možné? Prečo v jednom prípade nie je možné to dodať za nižšiu cenu, keď v druhom už za vyššiu je to možné? Toto je exemplárny prípad toho, ako sa priživujete aj na zdraví občanov tejto krajiny. A preto oprávňuje ma to povedať, že občania tejto krajiny si nezaslúžia mať takéhoto bezcitného premiéra tejto krajiny a takúto vládu a vôbec správu tejto krajiny. By som spomenul jeden príklad aj z vlastného odboru, ktorý som riadil, Štátne lesy. Ako je možné, že Štátne lesy za vlády pani Radičovej mali 18-miliónový zisk? Ako je možné, že poníženie cien speňaženia dreva podľa materiálu, ktorý ste som doniesli, vykazuje za rok 2013 zníženie cien o 25,5 %. V súkromnom sektore to tak nie je. Kde zmizli tie peniaze? To ide na tých, ktorým dávate pre sprostredkovateľov peniaze a tunelujete Štátne lesy. (Reakcia z pléna.) Pán kolega, podľa seba si môžem povedať, že Štátne lesy odvádzali do štátnej kasy peniaze a vy namiesto toho teraz zdierate od občanov peniaze. Preto nie ste schopní znížiť DPH, preto nie ste schopní... (Reakcia z pléna.) Pán kolega, my sme to znížili aj so záväzkom, že keď... (Reakcia z pléna.) Pán kolega, tu vaši kolegovia predložili návrh, že v tomto roku sa DPH z 20 % malo znížiť na 19, reprezentanti politickej strany SMER predložili návrh, že táto podmienka sa nebude uplatňovať od 1. januára 2015 práve vtedy, keď zo zákona, z tej podmienky, ktorú sme tam dali, sa to má znížiť. My sme DPH nezvyšovali preto, lebo sa nám tak veľmi chcelo, ale preto lebo ste rozvrátili verejné financie vo vašej prvej vláde, lebo ste sa nesprávali k správe majetku hospodárne. Aj dnešná schôdza poukazuje na to, ako spravujete túto krajinu „správne“, keď zo zdravotníctva vykrádate peniaze. Pre vás je normálne vykrádať peniaze zo zdravotníctva? Je normálne pre vás vykrádať peniaze zo štátnych podnikov? Podnik, ktorý dokáže vyprodukovať 20 mil. do štátnej kasy, pričom nemusíte od občanov pýtať peniaze, tak vy necháte rozkradnúť a radšej zdierate občanov? Radšej upustíte od toho, že by ste vrátili DPH z 20 na 19 %? Keby ste boli urobili toto (250 mil.), každému jednému občanov aj dôchodcovi zostane v jeho vačku. Vy ešte máte tvár tu vystúpiť a hovoriť, že Radičovej vláda zvýšila DPH? Keď teraz sa to malo znížiť a vy ste to odmietli? Koľkokrát ste odmietli návrhy, ktoré tu boli predložené od mojich kolegov, aj odo mňa... (Reakcia z pléna.) Pán poslanec, úprimne poviem, my sme dali ten návrh. Ten návrh bol v zákone. Vy ste ten zákon, ten záväzok nenaplnili, hoc Robert Fico, keď sa ten zákon prijímal, sedel som tu v Národnej rade, vtedy prehlasoval, že máme znížiť DPH. Vtedy keď sa splnili zákonné podmienky na to zníženie, vy ste to odmietli. Tak ste odmietli dať ľuďom lacnejšie potraviny, dať ľuďom lacnejší život v tejto krajine. Toto je sociálna demokracia vaša, len preto, aby ste mohli dať z tých 250 mil. 13 mil. na železničnú dopravu s tým, že môžu dôchodcovia, študenti chodiť zadarmo. A kde zmiznú tie ostatné peniaze? Ja vám to poviem. Rovnako ich vykradnete cez Všeobecnú zdravotnú poisťovňu, Medical Group a niečím im podobným, ako je Star EU. (Reakcia z pléna.) Pán kolega, úprimne je možné povedať, že Radičovej vláda bola krátko. Aj to je možné povedať, že niektorí vtedajší naši kolegovia pomohli vám, že ste dostali takú vysokú podporu a vládnete dnes bezočivo, arogantne a zneužívate túto moc. Úprimne povedané, dostávate od nás len to, nič viac a nič menej, čo aj ja a moji kolegovia sme dostali aj od predsedu parlamentu, keď bezočivo na tlačovej besede hovoril o tom, že naše návrhy sú k ničomu. Ja si to vyprosujem aj v tejto chvíli. Ja tu som a predkladám návrhy, ktoré idú v záujme občanov tejto krajiny. A práve preto opozícia musí tu vystupovať a to, že v tomto parlamente opozícia nie je jednotná alebo je roztrieštená, ako vy hovoríte, to ešte politickú stranu SMER neoprávňuje rozkrádať verejné financie zo zdravotníctva a ubližovať občanom, ktorí sú na to odkázaní. A toto sú dôvody, práve prečo tento návrh na vyslovenie nedôvery strana MOST – HÍD podporí. Ďakujem.